ពិធីបិទវគ្គបណ្តុះបណ្តាលភាសាអង់គ្លេសផ្នែកទំនាក់ទំនងភ្ញៀវជូនដល់មន្ត្រីនគរបាលទេសចរណ៍
Channel: Pursat Television
Date: 31/10/2019

មន្ទីរទេសចរណ៍ខេត្តពោធិ៍សាត់ បានប្រារព្ធពិធីបិទវគ្គបណ្តុះបណ្តាលភាសាអង់គ្លេសផ្នែកទំនាក់ទំនងភ្ញៀវជូនដល់មន្ត្រីនគរបាលទេសចរណ៍ ក្រោមអធិបតីភាព ឯកឧត្តម  គុជ បញ្ញាសា អនុរដ្ឋលេខាធិការក្រសួងទេសចរណ៍ តំណាងដ៏ខ្ពង់ខ្ពស់ឯកឧត្តម បណ្ឌិត ថោង ខុន រដ្ឋមន្ត្រីក្រសួងទេសចរណ៍ នាព្រឹកថ្ងៃទី៣១ ខែតុលា ឆ្នាំ២០១៩ ដោយមានការអញ្ជើញចូលរួមពីលោក លោកស្រី ប្រធាន អនុប្រធានមន្ទីរជុំវិញខេត្ត កងកម្លាំងប្រដាប់អាវុធទាំងបីប្រភេទ អាជីវករ និងសិក្ខាកាម សរុប៦៩នាក់ នៅសាលប្រជុំមន្ទីរទេសចរណ៍ខេត្តពោធិ៍សាត់។
 លោក សំ ឃីម ប្រធានមន្ទីរទេសចរណ៍ខេត្ត បានថ្លែងថា ខេត្តពោធិ៍សាត់មានផលិតផលទេចរណ៍ គួរឱ្យកត់សម្លាល់ ធ្វើឱ្យភ្ញៀវទេចរជាតិ និងអន្តរជាតិចូលមកកាន់តែច្រើន គឺភ្ញៀជាតិមាន ៥៩០.៨០៦ នាក់ កើនឡើង ៣៦,០៦% និងភ្ញៀវអន្តរជាតិមាន ១១.១១៩នាក់ កើនឡើង ៤៨,៥៨%។ ក្រៅពីនេះខេត្តពោធិ៍សាត់ មានតំបន់ទេសចរណ៍ដែលបានទទួលពានរង្វាន់ជារៀងរាល់ឆ្នាំ បានធ្វើឱ្យខេត្តពោធិ៍សាត់មានកេរ្តិ៍ឈ្មោះល្បីសុសសាយ ទើបមន្ទីរទេសចរណ៍ បានរៀបចំឱ្យមានវគ្គបណ្តុះបណ្តាលជារៀលរាល់ឆ្នាំ ដែលគិតចាប់តាំងពីក្រុមសម្បទាទេសចរណ៍ ដែលផ្តលសេវាជូនទេសចរជាតិ និងអន្តរជាតិ ដោយគិតសង្ខេបយកត្រឹម ឆ្នាំ២០១៨ និងខែ៩ ដើមឆ្នាំ២០១៩បានបើកវគ្គចំនួន១៣វគ្គ ដែលមានសិក្ខាកាមចូលរួមសរុប ៧២២ នាក់ ស្រី ៣៥៧ នាក់ ដោយគិតទាំងបដិសណ្ឋារកិច្ច យេនឌ័រ សិក្ខាសាលាកាត់បន្ថយភាពក្រីក្រ លើកកម្ពស់ការងារសមស្របសម្រាប់ជនពិការ សុវត្ថិភាពកុមារក្នុងវិស័យទេសចរណ៍ មគ្គុទ្ទេសក៏ទេសចរណ៍ដូចជាថ្ងៃនេះ។ លោកបានថ្លែងទៀតថា ពិធីចែកវិញ្ញាបនបត្របញ្ជាក់ការសិក្សា វគ្គបណ្តុះបណ្តាលភាសាអង់គ្លេសផែ្នកទំនាក់ទំនងភ្ញៀវ ជូនដល់សិក្ខាកាមមន្រ្តីទេសចរណ៍ ដែលចាប់ផ្តើមសិក្សាពីខែមេសា ឆ្នាំ២០១៩ និងបញ្ចប់នៅចុងខេត្តកញ្ញា ឆ្នាំ២០១៩នេះ ដែលមានសិក្ខាកាមចូលរួមសរុបចំនួន ២៧ នាក់ ស្រី ១១នាក់ ដែលមានការយល់ដឹងល្អចំនួន ៨៥% និង យល់ដឹងល្អបង្គួរ ១៥%។
 លោក ទត សំអុល នគរបាលទេសចរណ៍ បានប្តេជ្ញាថា និងយកចំណេះដឹងទាំងនេះធ្វើជាមូលដ្ឋានគួបផ្សំនិងការស្រាវជ្រាវបន្ថែមដើម្បីប្រែក្លាយសង្គមជាតិ និងប្រជាជនឈានទៅរក ការអភិវឌ្ឍន៍ថ្មីៗយុទ្ធសាស្ត្រចតុកោណដំណាក់ទី៤ នៃរាជរដ្ឋាភិបាល ដែលតែងតែនាំមកនៅការរីកចម្រើនជូនប្រទេសជាតិ និងប្រជាជន មានជីវភាពសមរម្យ។
  ឯកឧត្តម  គុជ បញ្ញាសា អនុរដ្ឋលេខាធិការក្រសួងទេសចរណ៍ សូមកោតសរសើរ និងវាយតម្លៃខ្ពស់ ចំពោះកិច្ចសហប្រតិបត្តិការយ៉ាងល្អប្រសើររបស់មន្ទីរទេសចរណ៍ខេត្តពោធិ៍សាត់ ដែលបានសហការរៀបចំឱ្យមានវគ្គបណ្តុះបណ្តាលភាសាអង់គ្លេសផែ្នកទំនាក់ទំនងភ្ញៀវទេសចរជាតិ និងអន្តរជាតិ ដ៏មានសារសំខាន់នេះកើតមានឡើង។ ឯកឧត្តម មានប្រសាសន៍ទៀតថា ក្រោមការដឹកនាំនយោបាយ ឈ្នះ ឈ្នះ របស់ សម្តេចអគ្គមហាសេនាបតីតេជោ ហ៊ុន សែន នាយក រដ្ឋមន្ត្រីនៃព្រះរាជាណាចក្រកម្ពុជា  កម្ពុជាមានសុខសន្តិភាពពេញលេញ និងមានការអភិវឌ្ឍន៍រីកចម្រើនលើគ្រប់វិស័យក្នុងនោះវិស័យទេសចរណ៍កម្ពុជាដែលជា ទេសចរណ៍វប្បធម៌ និងធម្មជាតិ ត្រូវបានរាជរដ្ឋាភិបាល ចាត់ទុកជា “ មាសបៃតង ” និងជាការនាំចេញនៅនឹងកន្លែង។ វិស័យទេសចរណ៍ចូលរួមអភិវឌ្ឍន៍សេដ្ឋកិច្ច និងសង្គមតាមរយៈបង្កើតប្រាក់ចំនូលជូនជាតិ បង្កើតឱកាសការងារ បង្កើនការវិនិយោគក្នុងប្រទេស និងចូលរួមកាត់បន្ថយភាពក្រីក្ររបស់ប្រជាពលរដ្ឋបានយ៉ាងមានប្រសិទ្ធភាព។ ឯកឧត្តម បានមានប្រសាសន៍បន្ថែមទៀតថា នេះបង្ហាញឱ្យឃើញតាមរយៈកំណើននៃទេសចរអន្តរជាតិចេញដំណើរកម្សាន្តក្នុងពិភពលោកទាំងមូលឆ្នាំ២០១៨ រហូតដល់ ១,៤០០ លាននាក់ ក្នុងអត្រាកំណើន ៦% ចូលរួមបង្កើតការងាររហូតដល់ ១០% នៃការងារសរុបបង្កើតចំនូលសរុបបាន ១,៧ លានដុល្លាអាមេរិក ស្មើនឹង១០% នៃផលិតផលសរុបក្នុងស្រុករបស់ពិភពលោក។ ឆ្នាំ២០១៩ វិស័យទេចចរណ៍ពិភពលោករំពឹងថានឹងបន្តកើនឡើងតទៅទៀតក្នុងអត្រា ៤% ហើយរំពឹងថានឹងទទួលបានទេសចរអន្តរជាតិ ១,៦០០ លាននាក់ នៅឆ្នាំ ២០២០ និង១,៨០០ លាននាក់ នៅឆ្នាំ ២០៣០។
 បន្ទាប់មក ឯកឧត្តម ក៏បានប្រគល់ជូន វិញ្ញាបនបត្របញ្ចប់វគ្គបណ្តុះបណ្តាលភាសាអង់គ្លេសផ្នែកទំនាក់ទំនងភ្ញៀវជូនដល់សិក្ខាកាមមន្ត្រីនគរបាលទេសចរណ៍សរុបមានចំនួន ២៧ នាក់ ស្រី ១១ នាក់ នាពេលនោះផងដែរ៕